Yigal Allon
Store norske leksikon,Historie,Verdens historie og samtidshistorie,Asia,Israels historie
Yigal Allon var en israelsk offiser og politiker, en av Israels mest kjente ledere i årene etter statens opprettelse i 1948. Han var blant annet Israels utenriksminister, visestatsminister og fungerende statsminister, og var også kjent som arkitekten bak et forsøk på å dele den okkuperte Vestbredden mellom Israel og Jordan etter Seksdagerskrigen i 1967, gjennom den såkalte Allon-planen.
Bakgrunn Allon var agronomutdannet fra Kedouire landbruksskole, før han sluttet seg til jødiske militære grupper under det britiske mandatstyret. Han gikk inn i Haganah i 1931, og var offiser i denne militære gruppen under det arabiske opprøret i Palestina, 1936–1939, før han kjempet med de britiske styrkene i Syria og Libanon i 1941–1942. Allon var en av grunnleggerne av Palmach-styrkene i 1941, og deres øverstkommanderende fra 1945. Han ledet flere av det israelske forsvarets operasjoner under den første arabisk-israelske krigen i 1948, på alle tre frontavsnitt, inklusive operasjoner bak fiendens linjer på Sinai-halvøya. General og øverstkommanderende for den israelske hæren i Sør-Israel til 1950, da han gikk ut av det militære, og inn i politikken. I 1950–1952 studerte han filosofi og historie ved St. Anthony's College, Oxford, Storbritannia. Politisk karriere Allon sluttet seg til den israelske arbeiderbevegelsen, og var medlem av Mapam til en splittelse i 1954, da han gikk med i Ahdut HaAvodah, som han først ble innvalgt i det israelske parlamentet (Knesset) for i 1955 for; senere representerte han Israels arbeiderparti. Allon var parlamentsmedlem til han døde i 1980. Han hadde flere regjeringsposter, arbeidsminister 1961–1968, visestatsminister og minister for immigrasjon 1968–1969, fungerende statsminister etter Levi Eshkols død i februar–mars 1969, visestatsminister og undervisningsminister under Golda Meir, og visestatsminister og utenriksminister under Yitzhak Rabin. Les mer i Store norske leksikon Israels historie Opprettelsen av staten Israel Israels forsvar